4. การประกอบธุรกิจแต่ละสายผลิตภัณฑ์

(1) ลักษณะผลิตภัณฑ์หรือบริการ

บริษัทฯ ประกอบธุรกิจหลักในการให้บริการสถานพยาบาล
โดยมีโรงพยาบาลภายใต้การดำเนินงานของบริษัท โรงพยาบาลเอกชล จำกัด (มหาชน) จำนวน 2
แห่ง คือ โรงพยาบาลเอกชล และโรงพยาบาลเอกชล 2 ซึ่งโรงพยาบาลทั้ง 2
แห่งมีทีมแพทย์ผู้เชี่ยวชาญและเปิดให้บริการ 24 ชั่วโมง
โดยลักษณะการให้บริการสามารถแบ่งออกตามประเภทของผู้ป่วยที่เข้ารับการรักษาพยาบาลได้ 2
ประเภท คือ ผู้ป่วยนอก (Out Patient : OPD) และผู้ป่วยใน ( In Patient : IPD)
การรักษาอยู่ในระดับทุติยภูมิ และ ตติยภูมิ

ปัจจุบันโรงพยาบาลเอกชล และโรงพยาบาลเอกชล 2 แบ่งการให้บริการ ดังนี้

1.1 บริการตรวจผู้ป่วยนอก โดยมีคลินิกโรคเฉพาะทาง ตรวจรักษาโรคด้วยทีมแพทย์ที่เชี่ยวชาญ
และบุคลากรมืออาชีพ

1.2 บริการตรวจผู้ป่วยใน โดยมีห้องพักพร้อมด้วยเครื่องอำนวยความสะดวก
และมีอุปกรณ์ทางการแพทย์พร้อมที่ทันสมัย

1.3 บริการตรวจสุขภาพในและนอกสถานที่

1.4 บริการตรวจเอ็กซ์เรย์ และการตรวจด้วยเครื่องมือที่ทันสมัยด้วยระบบ Digital
Mammogram, CT

Scan และการส่งต่อเพื่อตรวจวิเคราะห์ด้วยระบบ MRI

1.5 บริการตรวจโลหิต ตรวจภูมิคุ้มกัน และตรวจวิเคราะห์ชิ้นเนื้อ

1.6 บริการหน่วยไตเทียม

1.7 บริการทันตกรรม (เฉพาะโรงพยาบาลเอกชล)

1.8 บริการเยี่ยมติดตามผู้ป่วยถึงบ้าน

1.9 บริการรถพยาบาล รับ-ส่งผู้ป่วย

(2) การตลาดและภาวะการแข่งขัน

(ก) นโยบายและลักษณะการตลาดของผลิตภัณฑ์หรือบริการที่สำคัญ

- กลยุทธการแข่งขัน มีการกำหนดนโยบายมุ่งเน้นในด้านต่างๆ ดังนี้

1. ด้านคุณภาพ

บริษัทฯ มีการพัฒนาด้านคุณภาพอย่างต่อเนื่อง ซึ่งในปี 2555 โรงพยาบาลเอกชล 2
ได้รับการรับรองมาตรฐานคุณภาพโรงพยาบาล (HA หรือ Hospital Accreditation)
จากสถาบันรับรองคุณภาพสถานพยาบาล (องค์กรมหาชน)

นอกจากนั้น โรงพยาบาลเอกชล ยังเตรียมเปิด “ศูนย์โรคหัวใจและหลอดเลือดครบวงจร
โรงพยาบาลเอกชล” ซึ่งจะเปิดให้บริการประมาณกลางปี 2556

2. ด้านราคา

โรงพยาบาลกำหนดค่ารักษาพยาบาลในอัตราที่ยุติธรรมและในระดับที่สามารถแข่งขันได้
โดยคำนึงถึงปัจจัยแวดล้อมต่างๆ เช่น สภาวะเศรษฐกิจ, การแข่งขันและต้นทุนการให้บริการ
เป็นต้น

 นโยบายการกำหนดราคาสามารถแบ่งได้เป็น 2 ประเภทหลัก ดังนี้

2.1 ระดับราคาปกติ

2.2 ระดับราคาแบบเหมาจ่าย (Package) เช่น โปรแกรมการตรวจสุขภาพประจำปี,
โปรแกรมการคลอดบุตรแบบเหมาจ่าย เป็นต้น เพื่อลดภาระค่าใช้จ่ายของผู้มาใช้บริการ

3. ด้านการตลาด

โรงพยาบาลให้ส่วนลดแก่ลูกค้าที่มีบัตรสมาชิกของโรงพยาบาลเอกชล และโรงพยาบาลเอกชล 2
ที่มาใช้บริการโรงพยาบาลติดต่อกันมาหลายปี โรงพยาบาลส่งเจ้าหน้าที่เยี่ยมผู้ป่วยถึงบ้าน
เพื่อติดตามอาการและส่งเสริมให้ผู้ป่วยมีสุขภาพจิตที่ดี
และเป็นการสร้างสัมพันธ์อันดีระหว่างโรงพยาบาลกับผู้ป่วย นอกจากนั้น
ได้จัดบรรยายให้ความรู้ทางด้านสุขภาพแก่ประชาชนทั่วไปอย่างต่อเนื่อง

- ลักษณะลูกค้า

1. ลูกค้าทั่วไปที่อยู่ภายในจังหวัดชลบุรี และจังหวัดใกล้เคียง

2. ลูกค้าที่ใช้สิทธิประกันสังคม, กองทุนเงินทดแทน

3. ลูกค้าที่ใช้สิทธิประโยชน์จากการประกันชีวิตและประกันสุขภาพ

4. ลูกค้าที่เป็นพนักงานซึ่งทางบริษัททำสัญญากับโรงพยาบาล โดยการให้ส่วนลดและเงื่อนไข
การชำระหนี้

5. ลูกค้าชาวต่างประเทศ

- กลุ่มลูกค้าเป้าหมาย

ลูกค้าทั่วไปที่อยู่ในจังหวัดชลบุรีและจังหวัดใกล้เคียง

- การจำหน่ายและช่องทางการจำหน่าย

นอกจากการให้บริการรักษาพยาบาลผู้ป่วย ซึ่งมีทั้งผู้ป่วยนอกและผู้ป่วยในภายในโรงพยาบาลแล้ว
ยังมีการออกหน่วยเคลื่อนที่ตรวจสุขภาพแก่พนักงานตามบริษัทหรือโรงงานต่างๆ
และมีคลินิกกระจายตามพื้นที่ต่างๆ ภายในจังหวัดชลบุรีและจังหวัดใกล้เคียง
เป็นเครือข่ายประกันสังคมของโรงพยาบาลให้บริการผู้ป่วยที่ใช้สิทธิ์ประกันสังคมที่เลือกรับการรักษากับโรงพยาบาล

(ข) ภาวะการแข่งขัน

- สภาพการแข่งขันในอุตสาหกรรม

ปัจจุบันการแข่งขันในธุรกิจอุตสาหกรรมโรงพยาบาลเอกชนได้เพิ่มขึ้นสูงอย่างมีนัยสำคัญ เนื่องจาก
ปัจจัยต่างๆ เช่น ต้นทุนการรักษาและบริการเพิ่มสูงขึ้น อีกทั้ง ต่างมุ่งเน้นไปที่การบริการที่รวดเร็ว
ภายใต้แพทย์ผู้ชำนาญ และเครื่องมือแพทย์ที่ทันสมัย
ซึ่งโรงพยาบาลเอกชนทุกแห่งพยายามสร้างความได้เปรียบในการขยายฐานลูกค้า
โดยการใช้กลยุทธ์การแข่งขันด้านต่างๆ เพื่อขยายฐานลูกค้าใหม่ เช่น ลูกค้าต่างประเทศ,
ลูกค้าสูงอายุ โดยเน้นการให้บริการในแขนงต่างๆ
ที่เป็นที่ต้องการของผู้มาใช้บริการในแผนกเฉพาะทาง
ร่วมด้วยการปรับปรุงคุณภาพและประสิทธิภาพของอุปกรณ์และเครื่องมือทางการแพทย์

- จำนวนคู่แข่งขัน ซึ่งแบ่งตามกลุ่มลูกค้าที่มาใช้บริการ มีดังนี้

1. โรงพยาบาลเอกชน ในเขตจังหวัดชลบุรี

1.1 เขตอำเภอเมือง จำนวน 1 แห่ง

1.2 เขตอำเภอบางละมุง จำนวน 3 แห่ง

1.3 เขตอำเภอศรีราชา จำนวน 5 แห่ง

รวม จำนวน 9 แห่ง

2. โรงพยาบาลเอกชน ในเขตจังหวัดฉะเชิงเทรา จำนวน 2 แห่ง

3. โรงพยาบาลรัฐบาล ในเขตจังหวัดชลบุรี

3.1 เขตอำเภอเมืองชลบุรี จำนวน 4 แห่ง

3.2 เขตอำเภอศรีราชา จำนวน 2 แห่ง

3.3 เขตอำเภอพนัสนิคม จำนวน 1 แห่ง

3.4 เขตอำเภอบ้านบึง จำนวน 1 แห่ง

3.5 เขตอำเภอพานทอง จำนวน 1 แห่ง

3.6 เขตอำเภอบางละมุง จำนวน 2 แห่ง

3.7 เขตอำเภอสัตหีบ จำนวน 3 แห่ง

3.8 เขตอำเภอหนองใหญ่ จำนวน 1 แห่ง

3.9 เขตอำเภอบ่อทอง จำนวน 1 แห่ง

3.10 เขตอำเภอเกาะสีชัง จำนวน 1 แห่ง

รวม จำนวน 17 แห่ง

4. คลินิกในเขตอำเภอเมืองชลบุรี จำนวน 745 แห่ง

- สถานะภาพและศักยภาพในการแข่งขัน

- ข้อได้เปรียบทางการแข่งขัน

1. สถานที่ตั้งของโรงพยาบาล
ซึ่งเป็นศูนย์กลางของชุมชนย่านผู้อยู่อาศัยหนาแน่นมากที่สุดชุมชนหนึ่งโดยมีสถานที่สำคัญๆล้อมรอบ เช่น
ศาลากลางจังหวัดชลบุรี, ที่ว่าการอำเภอ, พาณิชย์จังหวัด, เรือนจำกลางจังหวัด, โรงเรียน,
ห้างสรรพสินค้า เป็นต้น นอกจากนี้ พื้นที่ดังกล่าวยังเป็นเขตอุตสาหกรรม
โดยมีโรงงานอุตสาหกรรมขนาดกลาง และนิคมอุตสาหกรรมขนาดใหญ่
ทำให้ลูกค้ามีความสะดวกในการเดินทางมาใช้บริการ

2. คณะผู้บริหารของบริษัทฯเป็นผู้ที่มีประสบการณ์และมีความเชี่ยวชาญด้านธุรกิจโรงพยาบาลมากว่า
30 ปี

3. ภาพพจน์ของโรงพยาบาล ซึ่งโรงพยาบาลเอกชลเปิดให้บริการรักษาพยาบาลมาตั้งแต่ ปี 2523
จนถึงปัจจุบัน รวมระยะเวลา 31 ปี จึงเป็นที่รู้จักของประชาชนในพื้นที่ หรือจังหวัดใกล้เคียง
โดยเฉพาะกรณีมีอุบัติเหตุฉุกเฉิน ประชาชนส่วนใหญ่จะนึกถึงโรงพยาบาลเอกชลเป็นอันดับแรก
เนื่องจากมีความพร้อมในการช่วยชีวิตผู้ป่วยประสบอุบัติเหตุ/ฉุกเฉินได้ทันท่วงที
ส่งผลให้จำนวนผู้มาใช้บริการของโรงพยาบาลเพิ่มมากขึ้นอย่างต่อเนื่อง

4. ราคาอยู่ในระดับมาตรฐาน
โดยโรงพยาบาลมีนโยบายที่จะกำหนดราคาให้อยู่ในเกณฑ์ที่ยุติธรรมและในระดับที่สามารถแข่งขันได้
โดยคำนึงถึงปัจจัยแวดล้อมต่างๆ

5. โรงพยาบาลมีความพร้อมทางด้านการแพทย์
โดยมีแพทย์ผู้เชี่ยวชาญทุกสาขาในการให้บริการผู้ป่วยได้อย่างทั่วถึง ตลอด 24 ชั่วโมง

6.
การรักษาพยาบาลมีความพร้อมทั้งด้านบุคลากรและเครื่องมือแพทย์ที่ทันสมัยและมีประสิทธิภาพเมื่อเทียบกับโรงพยาบาลคู่แข่งในบริเวณเดียวกัน

7. บริษัทฯ มีโครงสร้างทางการเงินที่แข็งแกร่ง
ทำให้สามารถพัฒนาศักยภาพด้านทางการแพทย์ได้อย่างต่อเนื่อง เช่น
การจัดซื้ออุปกรณ์/เครื่องมือทางการแพทย์ที่ทันสมัย,
การพัฒนาความสามารถของบุคลากรทางการแพทย์ โดยการส่งอบรม/สัมมนาทางวิชาการ เป็นต้น

- ข้อเสียเปรียบทางการแข่งขัน

1. ในกรณีที่เจ็บป่วยด้วยโรคที่ไม่ร้ายแรง ผู้ใช้บริการยังคุ้นเคยกับสถานพยาบาลในรูปแบบของคลินิก
มีความเชื่อว่าจะได้รับบริการที่สะดวกรวดเร็ว และค่าใช้จ่ายต่ำกว่าของโรงพยาบาล

2. แม้ว่ามีเขตนิคมอุตสาหกรรมอมตะนคร ซึ่งตั้งอยู่ใกล้เขตจังหวัดชลบุรี
แต่เนื่องจากการคมนาคมที่สะดวกในการเดินทางไป-กลับระหว่างกรุงเทพฯและจังหวัดชลบุรี
ทำให้กลุ่มลูกค้าเช่น เจ้าของ, ผู้จัดการใหญ่ หรือแม้แต่บริษัทต่างๆในนิคมอุตสาหกรรม
ซึ่งมีที่พักอาศัยในกรุงเทพฯ ยังคงนิยมใช้บริการกับโรงพยาบาลที่อยู่ในกรุงเทพฯมากกว่า นอกจากนี้
กลุ่มบุคคลบางกลุ่มซึ่งมีที่พักอาศัยในจังหวัดชลบุรียังคงยึดติดกับแพทย์หรือโรงพยาบาลที่เคยรักษาในกรุงเทพฯ
การที่จะทำให้กลุ่มบุคคลดังกล่าวมีความเชื่อถือกลุ่มแพทย์ในต่างจังหวัดต้องอาศัยระยะเวลา

3. เนื่องจากทำเลที่ตั้งของโรงพยาบาล ซึ่งอยู่ในเขตอำเภอเมืองชลบุรี ไม่ใช่เขตสถานที่ท่องเที่ยว
เช่น เมืองพัทยา
ทำให้โรงพยาบาลที่ตั้งอยู่ในเขตพื้นที่สถานที่ท่องเที่ยวได้เปรียบในด้านรายได้ค่ารักษาพยาบาลที่มาจากลูกค้าต่างประเทศ
ซึ่งส่วนใหญ่กลุ่มลูกค้าต่างประเทศ
ที่เป็นนักท่องเที่ยวส่วนใหญ่พร้อมที่จะจ่ายค่ารักษาพยาบาลเป็นเงินสด
เพราะเมื่อเทียบกับค่ารักษาพยาบาลของโรงพยาบาลในต่างประเทศซึ่งมีราคาสูงกว่า
ทำให้ลูกค้าต่างประเทศนิยมเข้ามารักษาอย่างต่อเนื่อง

(3) การจัดหาผลิตภัณฑ์หรือบริการ

(ก) ลักษณะการจัดให้ได้มาซึ่งผลิตภัณฑ์เพื่อจำหน่าย

1. ปริมาณการให้บริการ

ณ วันที่ 31 ธันวาคม

  --------------------------------- ----------- ----------- ----------- --
  ผู้ป่วยใน                            2555        2554        2553        

  จำนวนเตียงที่มี                       362         362         362         

  จำนวนเตียงที่พร้อมให้บริการ             303         275         268         

  อัตราความสามารถในการให้บริการ*       110,906     100,289     97,953      

  อัตราการครองเตียง (เตียง)            77,236      71,227      70,387      

  อัตราการครองเตียง (ร้อยละ)           69.64       71.02       71.86       
  --------------------------------- ----------- ----------- ----------- --

* อัตราความสามารถในการให้บริการ
คำนวณจากจำนวนเตียงที่พร้อมให้บริการต่อวันคูณด้วยจำนวนวันที่ให้บริการ

ณ วันที่ 31 ธันวาคม

  --------------------------------- ----------- ----------- ----------- --
  ผู้ป่วยนอก                           2555        2554        2553        

  ความสามารถในการให้บริการต่อวัน (คน)   1,596       1,600       1,600       

  จำนวนผู้ป่วยนอกเฉลี่ยต่อวัน (คน)         1,548       1,399       1,330       

  อัตราเฉลี่ยการใช้บริการ (ร้อยละ)        97.06       87.44       83.13       
  --------------------------------- ----------- ----------- ----------- --

2. วัตถุดิบและผู้จำหน่ายวัตถุดิบ

วัตถุดิบที่สำคัญของธุรกิจโรงพยาบาล คือ ยา เวชภัณฑ์ และอุปกรณ์เครื่องมือแพทย์ต่างๆ
การสั่งซื้อวัตถุดิบจะสั่งซื้อจากผู้ผลิตและตัวแทนจำหน่ายในประเทศ และไม่มีสัญญาจัดจำหน่ายผูกขาด
หรือมีนัยสำคัญกับผู้ผลิตหรือผู้จัดจำหน่ายรายใดรายหนึ่ง
บริษัทจึงไม่ประสบปัญหาทางด้านการขาดแคลนยา อุปกรณ์หรือเวชภัณฑ์
นอกจากนี้ยังมีการวางระบบการบริหารจัดการในการจัดซื้อ
และการสำรองสินค้าคงคลังที่มีประสิทธิภาพ เพื่อไม่ให้เกิดการขาดแคลนยาและเวชภัณฑ์
รวมถึงการประเมินความเหมาะสมในด้านราคา ประสิทธิภาพ และคุณภาพของสินค้า

(ข) ผลกระทบจากกระบวนการผลิตต่อสิ่งแวดล้อม

- ผลกระทบจากกระบวนการผลิตและวัสดุเหลือใช้

ไม่มี เพราะบริษัทฯ มีวิธีกำจัดขยะมูลฝอยและสิ่งปฏิกูล
รวมถึงน้ำเสียที่เกิดจากกระบวนการผลิตตามมาตรฐานที่กระทรวงสาธารณสุขกำหนด
โดยแยกตามประเภทต่างๆ ดังนี้

1. ขยะมูลฝอยและสิ่งปฏิกูลทั่วไป
บริษัทฯดำเนินการจัดเก็บเป็นสัดส่วนโดยใส่ถุงพลาสติกสีดำมัดปากถุงไว้อย่างดี
และรวบรวมส่งให้เทศบาลดำเนินการนำไปกำจัด

2. ขยะติดเชื้อ บริษัทฯจะแยกไว้ต่างหากโดยส่งกำจัดโดยบริษัทซึ่งรับกำจัดขยะติดเชื้อโดยเฉพาะ

3. น้ำเสีย บริษัทฯ กำจัดโดยผ่านบ่อบำบัดน้ำเสียที่บริษัทฯติดตั้ง
เพื่อให้ได้ค่ามาตรฐานที่กระทรวงวิทยาศาสตร์กำหนด

(4) งานที่ยังไม่ได้ส่งมอบ

- ไม่มี -